Stort set hele landet er kommet igennem en nat uden frost. Langt de fleste steder ligger temperaturen på over nul grader lørdag morgen. Kun helt lokalt kan der være lidt let frost til at starte lørdagen ud med. Mens det kun er meget få, der står op til frost, er det derimod alle, som står op til solskinsvejr. Lørdag morgen står den nemlig på skyfrit vejr over hele linjen. Solen vil skinne, til den går ned mellem klokken 17.57 og 18.25. Dog er der dele af landet, der i eftermiddag vil få en sløret sol på grund af højtliggende skyer. Kold start Især lørdag morgen og formiddag får forårssolen lov til at skinne uhindret ud over det ganske land, hvor nærmest ingen skyer vil være at finde på den dybblå himmel. Selvom der er masser af sol, vil de første timer af lørdagen stadig føles virkelig kolde. En jævn til frisk vind fra sydøst vil få det til at føles som frostgrader udenfor. Men temperaturen får langsomt fat, og sidst på formiddagen vil vi have mellem 5 og 7 graders varme, og vinden vil flere steder være aftaget en smule. Her kan man få 10 graders varme I eftermiddagstimerne fortsætter solen med at skinne ufortrødent. Men højtliggende såkaldte cirrusskyer forventes at drive ind over en stor del af Jylland. Cirrusskyer er tynde skyer højt oppe i atmosfæren, som består af iskrystaller. Solen kan sagtens skinne igennem disse skyer, men vil dog fremstå sløret. I resten af landet er der fortsat ikke en sky på himlen. Temperaturen vil samtidig være steget til mellem 8 og 10 graders varme. Lunest bliver det over de sydvestlige landsdele, hvor chancen for tocifrede varmegrader er størst. Dermed venter der en helt lun forårsdag, hvor det kun er vinden, der kan gøre det noget køligere, end hvad termometret viser. Vinden er over især de vestlige landsdele aftagende dagen igennem. I aften fortsætter det klare vejr med højtliggende skyer mod vest. Vinden aftager i hele landet, mens temperaturen daler til omkring frysepunktet.

Opsummering:
Nogle steder kan termometret nå op på tocifrede varmegrader.